USA Utah´ Ülikooli teadlasterühm on leidnud kaks uut dinosauruseliiki tseeratopside sugukonnast, kuhu kuulub ka kuulus tritseeratops. Need kaks dinosaurust elasid praeguses Utah´ osariigis 76 miljonit aastat tagasi. Sugukonna nimi Ceratopsidae tähendab "sarvilisi nägusid" ja viitab sellele, et nendel ninasarvikusarnastel  taimtoitlastel olid ebanormaalselt suured koljud, mida ehtis mitu sarve. Ühel uutest liikidest oli koljul tervelt 15 sarve meenutavat väljasopistust - see on suurim arv, mida siiani nähtud. Teadlased arvavad, et ninasarvikulaadsed dinosaurused kasutasid suuri koljusid ning sarvi potentsiaalsetele partneritele mulje avaldamiseks. Ka on võimalik, et sarvi kasutati omavahelistes jõukatsumistes, näiteks paaritumisaegsetes võitlustes emasloomade pärast.